**LIETUVOS RESPUBLIKOS VYRIAUSIOSIOS RINKIMŲ KOMISIJOS**

**POLITINIŲ PARTIJŲ IR POLITINIŲ KAMPANIJŲ**

**FINANSAVIMO KONTROLĖS SKYRIUS**

**PAŽYMA**

**DĖL DAIVOS RIKLIENĖS SOCIALINIO TINKLO PASKYROJE SKLEIDŽIAMOS POLITINĖS REKLAMOS IR NETEISĖTO NAUDOJIMOSI TARNYBINE PADĖTIMI**

2020 m. rugpjūčio 31 d. Nr. 3-75 (1.2)

Vilnius

1. Lietuvos Respublikos vyriausioji rinkimų komisija (toliau – VRK) 2020 m. birželio 5 d. gavo Lietuvos žaliųjų partijos pirmininkės pranešimą (reg. Nr. 1-1219(7.9), kuriame buvo pateiktos politinės kampanijos dalyvės Daivos Riklienės socialinio tinklo „Facebook“ politikės paskyroje 2020 m. gegužės 26 ir 29 dienomis bei 2020 m. birželio 2–4 dienomis paskelbtų įrašų nuotraukos ir prašyta ištirti, ar skleisdama šiuos įrašus politinės kampanijos dalyvė nepažeidė Lietuvos Respublikos teisės aktų nuostatų dėl politinės reklamos žymėjimo ir naudojimosi tarnybine padėtimi politinės reklamos tikslais.
2. VRK 2020 m. birželio 17 d. posėdžio metu nuspręsta pirmiau minėtą pranešimą perduoti tirti Politinių partijų ir politinių kampanijų finansavimo kontrolės (toliau – PPPKFK) skyriui.
3. 2020 m. spalio 11 d. Lietuvos Respublikos Seimo rinkimų politinė kampanija prasidėjo 2020 m. balandžio 10 d. Daiva Riklienė savarankiška politinės kampanijos dalyve Vilkaviškio rinkimų apygardoje Nr. 68 registruota 2020 m. gegužės 28 d. VRK komisijos nario sprendimu Nr. PK1-2020LRS-S87.
4. Lietuvos Respublikos politinių kampanijų finansavimo ir finansavimo kontrolės įstatymo (toliau – Įstatymas) 2 straipsnio 8 dalyje nustatyta, kad *valstybės politiko, politinės partijos, politinės partijos nario, politinės kampanijos dalyvio, jų vardu ir (ar) interesais bet kokia forma ir priemonėmis už užmokestį ar neatlygintinai politinės kampanijos laikotarpiu ar tarp politinių kampanijų skleidžiama informacija, kuria siekiama paveikti rinkėjų motyvaciją balsuojant rinkimuose ar referendume arba kurios skleidimu propaguojamas valstybės politikas, politinė partija, politinės partijos narys ar politinės kampanijos dalyvis, taip pat jų idėjos, tikslai ar programa.*
5. Pagal Įstatymo 16 straipsnio 6 dalies 2 punktą, *politine reklama nelaikoma politinės kampanijos laikotarpiu neatlygintinai skleidžiami įprastinio pobūdžio informaciniai pranešimai apie valstybės politikų, politinių partijų, kandidatų veiklą, informacija, kuria neraginama nedalyvauti referendume, balsuoti už ar prieš referendumui teikiamo sprendimo priėmimą.*
6. Įstatymo 15 straipsnio 1 dalyje nustatyta, kad *politinė reklama turi būti pažymėta nurodant lėšų šaltinį ir aiškiai atskirta nuo kitos skleidžiamos informacijos,* 2 dalyje – kad *politinė reklama, nepažymėta pagal teisės aktų reikalavimus arba pažymėta nesilaikant teisės aktų reikalavimų, laikoma paslėpta politine reklama ir yra draudžiama. Už jos skleidimą taikoma įstatymų nustatyta atsakomybė.*
7. Lietuvos Respublikos Seimo rinkimų įstatymo 54 straipsnio 1 dalyje nustatyta, kad *bet kam draudžiama naudotis tarnybine padėtimi valstybės ar savivaldybių institucijose, įstaigose ar organizacijose, taip pat valstybinėse ar savivaldybių visuomenės informavimo priemonėse vykdant bet kokią rinkimų agitaciją, pavesti tai daryti kitiems asmenims ar kaip nors kitaip, naudojantis tarnybine padėtimi, bandyti paveikti rinkėjų valią. Valstybės, savivaldybių pareigūnams, valstybės tarnautojams draudžiama naudotis tarnybine padėtimi sudaryti sau ar partijai išskirtines rinkimų agitacijos sąlygas. Šį straipsnį pažeidęs asmuo gali būti patrauktas administracinėn arba baudžiamojon atsakomybėn įstatymų nustatyta tvarka.*
8. Peržiūrėjus pranešime nurodytą informaciją ir minimus įrašus socialiniame tinkle „Facebook“, įrašai suskirstyti į tris grupes:
	1. Politinės reklamos žyma nepažymėtas įrašas:
		1. 2020 m. birželio 4 d. publikuotas įrašas[[1]](#footnote-1), kuriame rašoma apie Šv. Kazimiero namų direktorių Vytautą Kajoką: „*Alvito parapijos klebonui, Alvito Šv. Kazimiero namų direktoriui Vytautui Kajokui ši diena išskirtinė. Daug sveikinimų, palinkėjimų buvo skirta gerb. Kajokui, kuris šiandien kurso draugų, kunigų, svečių apsuptyje paminėjo 25 metus nuo įšventinimo į kunigus. (...) Meilė dievui, meilė žmonėms suteikia tas dovanas, kurias šiandien klebonas tur i. Penkiolika laimingų vaikų augančių Šv. Kazimiero namuose, pastatyta nauja erdvi bažnyčia, pilna bažnytėlė bendraminčių, parapijiečių, kunigų. Stiprybės ir sveikatos tarnaujant dievui ir žmonėms.*“ Įrašas pažymėtas žyma #seimo\_rinkimai\_2020. 2020 m. birželio 9 d. įrašas buvo papildytas žyma „Neatlygintina politinė reklama“.
	2. Du įrašai, pažymėti žyma „neatlygintina politinė reklama“, buvo paskelbti darbo metu:
		1. 2020 m. gegužės 26 d. publikuotame įraše[[2]](#footnote-2) informuojama apie savo internetinio puslapio sukūrimą: „*Siekdama padidinti reklamos efektyvumą, taupydama lėšas spaudai, norėdama lengviau pasiekti savo bičiulius, bendraminčius, bei susipažinti su kuo didesne auditorija, šiandien paleidau savo internetinį puslapį. Labai lauksiu Jūsų minčių, siūlymų, kritikos. Ačiū*“.
		2. 2020 m. gegužės 29 d. publikuotame įraše[[3]](#footnote-3), kurio antraštė „Užteks! Karantiną metas baigti“, kviečiama pasirašyti peticiją. Įrašas iliustruotas Lietuvos socialdemokratų partijos logotipu, nurodytas šūkis „Pasitikėkime žmonėmis“.
	3. Trys įrašai yra susiję su Daivos Riklienės darbinėmis funkcijomis valstybės tarnyboje, tačiau pridėtos žymos rodo politinę reklamą – agitacija vykdoma naudojantis tarnybine padėtimi:
		1. 2020 m. gegužės 29 d. publikuotame įraše[[4]](#footnote-4) informuojama apie Vilkaviškio rajone veikiančias gydymo įstaigas, kurios priima pacientus ne nuotoliniu būdu: „*Karantino laikotarpiu kiekviena gydymo įstaiga pati nusprendžia, nuo kada ir kokių paslaugų teikimas bus atnaujintas, kaip jos bus teikiamos pacientams – nuotoliniu būdu ar gyvai priimant pacientus, kaip bus valdomi pacientų srautai. Kiekviena iš jų turi organizuoti savo darbą pagal pasirengtą ir su Nacionaliniu visuomenės sveikatos centru suderintą paslaugų atnaujinimo ir teikimo planą, kad būtų užtikrinta tinkama infekcijų kontrolė, pacientų ir medikų saugumas. Atsižvelgus į rekomendacijas asmens sveikatos priežiūros paslaugų teikimui, kviečiame šeimos centrus ir kitas gydymo paslaugas teikiančias įstaigas – kuo greičiau atnaujinti veiklą ir priimti pacientus. Suprantame, kad pasirengimas gali užtrukti, nes būtina užtikrinti maksimalią apsaugą pacientams ir juos priimantiems medikams. Daugiau nei 2 mėnesius besitęsiantis karantinas neigiamai veikia rizikos grupės asmenis, vyresnius nei 60 metų amžiaus ir (ar) sergančius lėtinėmis ligomis, ligos įsisenėja, atsiranda komplikacijų. Vadovaujantis Visuomenės informavimo grupės informacija šiai dienai Marijampolės apskrityje atsidarę tik 20 proc. poliklinikų. Apklausus Vilkaviškio rajone veikiančias gydymo įstaigas pacientus jau priima ne nuotoliniu būdu VšĮ Vilkaviškio ligoninės konsultacinė poliklinika, VšĮ Vilkaviškio ir Kybartų pirminės sveikatos priežiūros centrai, UAB „Vilkaviškio šeimos klinika“, UAB „Vilkaviškio šeimos medicinos centras“, UAB „Aušros klinika“. Taip pat pacientus priima Jašinsko g. 2 Vilkaviškyje patalpose dirbantys odontologai - A. Paliulytės individuali įmonė, V. Galeckienės individuali įmonė, O. K. Greimienės individuali įmonė, UAB „Soloboras“, Alinos Burbienės individuali įmonė, Rimos Kerutienės IĮ, VšĮ Vilkaviškio pirminės sveikatos priežiūros centras, UAB "Sanus", D. Žitkauskienės individuali įmonė. VšĮ Kybartų pirminės sveikatos priežiūros centre dirbantis odontologas. UAB „Vilkaviškio šeimos medicinos centre“ dirbantis odontologas. Sveikata – tai pats didžiausias turtas, be kurio negalėtume įsivaizduoti laimingo ir produktyvaus gyvenimo. Tikiu, kad medikų pagalbą gausite laiku. Sveikatos apsaugos ministras žada taikyti sankcijas gydymo įstaigoms delsiančioms pradėti priiminėti pacientus*.“ Įrašas pažymėtas žyma „neatlygintina politinė reklama“.
		2. 2020 m. birželio 2 d. publikuotame įraše[[5]](#footnote-5) rašoma apie vaikų socializacijos konkursą: „*Vaikų socializacijos konkurso programų rėmimui 2020 m. iš savivaldybės biudžeto buvo skirta 40 tūkst. eurų. Atsižvelgus į recenzentų išvadas, atitiktį prioritetams ir konkurso reikalavimams, lėšų paskirstymo komisija vadovaudamasi tvarkos aprašu pateikėm siūlymą dėl paraiškų finansavimo. Preliminariais duomenimis vasaros stovyklose šią vasarą stovyklaus 650 rajono vaikų. Kadangi šiemet dėl pandemijos atšaukta vasarą turėjusi vykti Moksleivių dainų šventė sutaupytos 2,5 mln. eurų lėšos švietimo, mokslo ir sporto ministro Algirdo Monkevičiaus įsakymu skirtos vaikų vasaros stovykloms ir kitoms neformaliojo vaikų švietimo veikloms. Pinigai artimiausiu metu bus paskirstyti savivaldybėms pagal vaikų skaičių. Lėšas paskirstysim stovykloms, vaikų socializacijos programų vykdymui ir kitoms neformaliojo vaikų švietimo veikloms finansuoti. Tikimės, kad gautų lėšų pakaks, jog visus Vaikų socializacijos konkurso programų rėmimui pateiktus projektus 2020 m. finansuotume pilnai. Stovyklų organizatoriai nepamirškit rekomendacijų. Jeigu tęstųsi karantinas, stovyklose būtina užtikrinti sveikatos saugos reikalavimus: edukacinėse programose turi dalyvauti tik sveiki vaikai, turės būti laikomasi vaikų grupių izoliacijos principo, kad vaikai nuolatos dalyvautų tos pačios grupės veiklose ir išvengtų skirtingų grupių kontakto tiek patalpose, tiek lauke. Vengtinas kontaktas su pašaliniais, veiklose nedalyvaujančiais asmenimis, o jeigu to padaryti neįmanoma, reikia riboti kontakto laiką. Taip pat turi būti sudarytos sąlygos vaikų ir darbuotojų rankų higienai, vėdinamos patalpos, dezinfekuojami dažnai liečiami paviršiai. Jeigu vaikai maitinami, neorganizuojamas maitinimas švediško stalo principu. Jeigu vaikai valgys bendrose patalpose, į valgyklą jie turėtų ateiti po vieną grupę pagal iš anksto sudarytą grafiką, pavalgius patalpas būtina išvėdinti ir išvalyti.*“ Įrašas pažymėtas grotažymėmis #socialdemokratai, #seimo\_rinkimai\_2020.
		3. 2020 m. birželio 3 d. publikuotame įraše[[6]](#footnote-6) informuojama apie eismo saugumą Vilkaviškio mieste: „*Šiandien Vilkaviškio rajono savivaldybės eismo saugumo komisijoje diskutavome apie eismo saugumą Vilkaviškio mieste. Pagrindinis akcentas - saugumas pėsčiųjų perėjose. Pastebėta, kad pėstieji perėjose kartais jaučiasi pernelyg drąsiai, neįvertina aplinkos ir oro sąlygų, įsivaizduoja, kad net akinant saulei ar smarkiai lyjant vairuotojas privalo jį ne tik laiku pamatyti, bet ir suspėti sustoti. Nemažai yra vairuotojų, kurie viršija greitį ir gali nepastebėti į kelią išėjusio pėsčiojo ar nesuspėti sustoti. Todėl svarbiausia užtikrinti, kad kiekviena perėja būtų saugi. Kokie svarbiausi kriterijai lemia pėsčiųjų perėjų saugumą? Greitis neturėtų būti didesnis kaip 50 km/val. Jeigu gatvėje ne mažiau dvi eismo juostos, turi būti įrengiamos iškilosios salelės pėstiesiems. Visos pėsčiųjų perėjos turi būti tinkamai apšviestos. Šiandienos posėdyje sutiko dalyvauti Marijampolės apskrities vyriausiojo policijos komisariato atstovas atsakingas už eismo saugumą keliuose Romualdas Bagdonas. Posėdis buvo išvykstamasis, aptarėme pėsčiųjų perėjų atitiktį kiekvienam kriterijui, pasižymėjome ką reikia taisyti, gerinti ar naujai įrengti, kad visi eismo dalyviai jaustųsi saugiai. Kai kur reikia tik medžius apgenėti, kai kur reikia atnaujinti perėjų ženklinimą, kai kur įrengti apšvietimą. Sutarėme, kad šiuos trūkumus reikia šalinti nedelsiant.*“ Įrašas pažymėtas grotažymėmis #LSDP, #seimo\_rinkimai\_2020. 2020 m. birželio 9 d. įrašas buvo papildytas žyma „Neatlygintina politinė reklama“.
9. Dėl 8.3.2 papunktyje nurodyto įrašo ir dėl patikrinus paskyrą „Daiva Žiūrytė Riklienė“ nustatyto nepažymėto įrašo, paskelbto 2020 m. gegužės 31 d., VRK 2020 m. birželio 22 d. išsiuntė raštą (reg. Nr. 2-669 (7.9), primindama politinės reklamos skleidimo nuostatas ir ragindama pasižymėti politinę reklamą.

2020 m. birželio 26 d. abu įrašai buvo papildyti žyma „Neatlygintina politinė reklama“.

**Dėl naudojimosi tarnybine padėtimi**

1. Analogiškas pranešimas buvo pateiktas ir Vyriausiajai tarnybinės etikos komisijai (toliau – VTEK). 2020 m. birželio 17 d. VTEK šį Lietuvos žaliųjų partijos pranešimą persiuntė (reg. Nr. 1-1358(7.9) VRK nagrinėti pagal kompetenciją. VTEK nurodė, kad 2020 m. birželio 17 d. posėdyje išnagrinėjo Lietuvos žaliųjų partijos pranešimą ir nusprendė nepradėti tyrimo dėl Vilkaviškio administracijos direktoriaus pavaduotojos Daivos Riklienės elgesio atitikties Lietuvos Respublikos viešųjų ir privačių interesų derinimo įstatymo nuostatoms. VTEK nuomone:
	1. „*Aptariamu atveju, aplinkybė, kad Daiva Riklienė yra Lietuvos socialdemokratų partijos kandidatė vyksiančiuose Lietuvos Respublikos Seimo rinkimuose Vilkaviškio rinkimų apygardoje, galėtų būti suprantama kaip jos privatus interesas, tačiau nesama duomenų, kokiais konkrečiais veiksmais (įvardytais Įstatymo 2 straipsnio 2 dalimi) šis privatus interesas galbūt buvo įgyvendintas. Kitaip tariant, nėra duomenų, kad Daiva Riklienė, atlikdama Vilkaviškio rajono savivaldybės administracijos direktoriaus pareigas ar vykdydama tarnybinį pavedimą, priėmė, dalyvavo priimant sprendimą arba vykdė pavedimą, kurie buvo tiesiogiai susiję ir su jos numatomu dalyvavimu Lietuvos Respublikos Seimo rinkimuose.*“
	2. „*Daivos Riklienės pranešimai buvo skelbiami ne institucijos, o jos asmeninėje socialinio tinklo Facebook paskyroje. Šių pranešimų turinys neabejotinai yra susijęs su jos einamomis pareigomis Vilkaviškio rajono savivaldybės administracijoje, tačiau teigiamos informacijos apie institucijos veiklą sklaida, kiek tai nepažeidžia teisės aktų nuostatų, nėra ir negali būti ribojama. Galbūt tokia informacija pirmiausia turėtų būti skelbiama oficialioje institucijos interneto svetainėje, tačiau Daiva Riklienė, paskelbusi tokio pobūdžio pranešimus asmeniniais informacijos sklaidos kanalais, negali būti vertinama kaip pasinaudojusi tarnybinėmis pareigomis ar tarnybiniu statusu asmeninei naudai gauti (Įstatymo 3 straipsnio 1 dalies 3 punktas).*“
	3. „*vien tik aplinkybė, kad minėtieji pranešimai buvo paskelbti Daivos Riklienės darbo Vilkaviškio rajono savivaldybės administracijoje metu, nesudaro prielaidų teigti, kad ji pasinaudojo savivaldybės valdomu turtu ne tarnybinei veiklai*.“
2. Atsižvelgiant į VTEK raštą, pranešime nurodytų įrašų (žr. 8.2 punktą) paskelbimas darbo metu nenagrinėtas kaip naudojimasis tarnybine padėtimi.
3. Peržiūrėjus 8.3.1–8.3.3 papunkčiuose įvardytus įrašus, nustatyta, kad:
	1. Daiva Riklienė, skelbdama 8.3.2 papunktyje įvardytą socialinio tinklo „Facebook“ įrašą apie vaikų socializacijos konkursą, dalijosi informacija, kuri yra viešai prieinama, todėl nėra pagrindo teigti, kad savo asmeninėje paskyroje būtų pasidalijusi informacija, prieinama jai tik dėl einamų pareigų, ar kad būtų pavedusi kam nors vykdyti jos rinkimų agitaciją.
	2. Viešos informacijos, kuria remiantis parengti 8.3.1, 8.3.3 papunkčiuose įvardyti įrašai, nebuvo rasta. Dėl šių įrašų VRK 2020 m. birželio 29 d. išsiuntė paklausimą Daivai Riklienei (reg. Nr. 2-675(7.9), kuriuo prašyta nurodyti viešai skelbiamos informacijos, kuria remiantis buvo parengti šie įrašai, šaltinius.
4. 2020 m. birželio 30 d. gautas atsakymas (reg. Nr. 1-1518(7.9), kuriame nurodyta, kad:
	1. „*Vadovaujantis Vilkaviškio rajono savivaldybės tarybos 2019 m. balandžio 26 d. sprendimo Nr. B-TS-38 1, punktu esu paskirta į Vilkaviškio rajono savivaldybės administracijos direktoriaus pavaduotojo pareigas politinio (asmeninio) pasitikėjimo pagrindu Vilkaviškio rajono savivaldybės tarybos įgaliojimų laiku. Vadovaujantis Vilkaviškio rajono savivaldybės tarybos 2017 m. birželio 30 d. sprendimu Nr. B-TS-807 (2018 m. gruodžio 21 d. Vilkaviškio rajono savivaldybės tarybos sprendimo Nr. B-TS-1301 redakcija) patvirtinto Vilkaviškio rajono savivaldybės administracijos direktoriaus pavaduotojo pareigybės aprašymo 7.1 punktu, šias pareigas einantis valstybės tarnautojas koordinuoja Savivaldybės administracijos Švietimo, kultūros ir sporto, Bendrojo, Socialinės paramos ir sveikatos priežiūros, Vaiko teisių apsaugos skyrių ir reguliavimo sričiai priskirtų įmonių, įstaigų ir organizacijų veiklą. Su sveikatos priežiūra susiję klausimai yra tiesioginio darbo sritis. Vadovaujantis Vilkaviškio rajono savivaldybės tarybos 2019 m. gegužės 31 d. sprendimu Nr. B-TS-62 esu paskirta Vilkaviškio rajono savivaldybės bendruomenės sveikatos tarybos pirmininke. Vadovaujantis Vilkaviškio rajono savivaldybės Administracijos direktoriaus 2020 m. kovo 13 d. įsakymu Nr. B-ĮV-236, atsižvelgus į valstybės lygio ekstremaliosios situacijos paskelbimą, aktyvuotas Vilkaviškio rajono savivaldybės Ekstremaliųjų situacijų Operacijų centras ir aš paskirta operacijų vadovu. Viso karantino metu nuo 2020-03-16 iki 2020-06-17 visos Vilkaviškio rajono savivaldybėje vykdomos veiklos, buvo tiesioginis mano darbas ir atskaitomybė, tame tarpe ir gydymo įstaigų veikla.*“
	2. „*Vadovaujantis Vilkaviškio rajono savivaldybės Administracijos direktoriaus 2019 m. birželio 6 d. įsakymu Nr. B-ĮV-614 patvirtintais Vilkaviškio rajono savivaldybės administracijos eismo saugumui gerinti, spręsti eismo organizavimo ir saugaus eismo priemonių įgyvendinimo klausimus Vilkaviškio rajono savivaldybės teritorijoje. Aš Vilkaviškio rajono gyventojams paviešinau komisijos, kuriai vadovauju darbą.*“
	3. „*Kadangi esu ne tik politinio pasitikėjimo valstybės tarnautoja, privalanti atlikti savo tarnybines funkcijas, tačiau ir kandidatė į LR Seimą, privalau žymėti įrašus socialiniuose tinkluose, kurie gali turėti politinės reklamos požymių. Esantis politinės reklamos apibrėžimas nėra visiškai aiškus kuriuos įrašus reikia žymėti, kurių nereikia. Jeigu įrašai nežymimi, tuomet kyla klausimų dėl nepažymėtos politinės reklamos, todėl įrašai buvo pažymėti.*“
5. 2020 m. liepos 24 d. buvo išsiųstas papildomas paklausimas, kuriuo antrą kartą paprašyta pateikti viešai skelbiamos informacijos, kuria remiantis Daivos Riklienės „Facebook“ paskyroje 2020 m. gegužės 29 d. buvo publikuotas įrašas apie gydymo įstaigų paslaugų teikimo atnaujinimą, šaltinį bei eismo saugumo komisijos posėdžio, kuriuo remiantis buvo parengtas 2020 m. birželio 3 d. publikuotas įrašas apie eismo saugumą Vilkaviškio mieste, protokolą.
6. 2020 m. liepos 29 d. gautas atsakymas (reg. Nr. 1-2020 (7.9), kuriame nurodyta, kad:
	1. Į prašymą atsiųsti posėdžio protokolą, kuriuo remiantis paskelbtas 8.3.3 papunktyje nurodytas įrašas, D. Riklienė pateikė nuorodą į protokolą ir atsakė: „*Vilkaviškio rajono savivaldybės administracijos eismo saugumo komisija veikia pagal patvirtintus nuostatus, o visi protokolai skelbiami viešai“*.
	2. Pažymos 8.3.1 papunktyje nurodytam gegužės 29 d. įrašui informaciją parengė pati D. Riklienė,„*atsižvelgdama į gegužės 27 d. (įterpta nuoroda į LR Sveikatos apsaugos ministerijos straipsnį) visuomenės aptarnavimo grupės informaciją, ką ir paminėjau tekste. Perskaičius Visuomenės informavimo centro informaciją atkreipiau dėmesį, kad Marijampolės apskrityje aktyviai duris atvėrė poliklinikos, bet veikia tik 20 proc. ligoninių, todėl kaip Vilkaviškio rajono savivaldybės administracijos direktoriaus pavaduotoja, kuruojanti sveikatos sritį, bei kaip operacijų centro koordinatorė ir vadovė, užsibrėžiau tikslą išsiaiškinti, kokia situacija mūsų rajone. Operacijų centras, aš, jo vadovė, Vilkaviškio rajono savivaldybės Meras Algirdas Neiberka, Administracijos direktorius Vitas Gavėnas, viso karantino metu dirbome ne nuotoliniu būdu, tačiau iš savivaldybės tarybos posėdžių salės, laikydamiesi saugių atstumų, dėvėdami asmens apsaugos priemones, jungdavomės kiekvieną rytą 9.00 val. On-line su Vilkaviškio ligoninės, Vilkaviškio pirminės sveikatos priežiūros centro, Kybartų pirminės sveikatos priežiūros centro, Didvyžių socialinės globos namų, Gudkaimio globos namų, Vilkaviškio socialinės pagalbos centro vadovais ir aptardavome visus gautus Sveikatos apsaugos ministro ir Valstybės operacijų vadovo sprendimus, bei Vyriausybės nutarimus, kylančias problemas. Apie Vilkaviškio ligoninės, Vilkaviškio pirminės sveikatos priežiūros centro, Kybartų pirminės sveikatos priežiūros centro paslaugų teikimo atnaujinimą paklausiau gegužės 28 d. on-line rytinio susitikimo metu. Privačios sveikatos priežiūros įstaigos buvo apklaustos telefonu, bei sudarytas įstaigų sąrašas. (...) Įrašus Facebook asmeninėje paskyroje rengiu ir skelbiu pati. Įrašai nebuvo pažymėti politinė reklama, nes tai mano tiesioginio darbo dalis. (...) Kadangi esu ne tik politinio pasitikėjimo valstybės tarnautoja, privalanti atlikti savo tarnybines funkcijas, ir kandidatė į LR Seimą, supratau, kad privalau pažymėti visus įrašus skelbiamus socialiniuose tinkluose. Liko neaišku kaip turėjau pasielgti, nes jeigu įrašai buvo nežymimi, kilo klausimų dėl nepažymėtos politinės reklamos, pažymėjau – gavau įspėjimą, kad naudojuosi tarnybine padėtimi.*“
7. Atkreiptinas dėmesys į tai, kad tą pačią dieną (2020 m. gegužės 29 d.) panašia tema buvo paskelbti du politinės reklamos žyma pažymėti įrašai:
	1. Vienas įrašas (žr. 8.2.2 papunktį) iliustruotas Lietuvos socialdemokratų partijos logotipu, nurodytas šūkis „Pasitikėkime žmonėmis“. Nustatyta, kad analogiškas įrašas socialinio tinklo „Facebook“ paskyroje „Lietuvos socialdemokratų partija – LSDP“ 2020 m. gegužės 28 – birželio 1 d. skleistas atlygintinai.
	2. Kitas įrašas (žr. 8.3.1 papunktį) – gyventojams aktualia tema, tai yra apie Vilkaviškio rajono sveikatos priežiūros įstaigų paslaugų atnaujinimą.
8. Daiva Riklienė paaiškino, kad informaciją apie sveikatos priežiūros įstaigų veiklą parengė ji pati: „*kaip Vilkaviškio rajono savivaldybės administracijos direktoriaus pavaduotoja, kuruojanti sveikatos sritį, bei kaip operacijų centro koordinatorė ir vadovė, užsibrėžiau tikslą išsiaiškinti, kokia situacija mūsų rajone. <...> Apie Vilkaviškio ligoninės, Vilkaviškio pirminės sveikatos priežiūros centro, Kybartų pirminės sveikatos priežiūros centro paslaugų teikimo atnaujinimą paklausiau gegužės 28 d. on-line rytinio susitikimo metu. Privačios sveikatos priežiūros įstaigos buvo apklaustos telefonu, bei sudarytas įstaigų sąrašas.*“
9. Pagal viešai skelbiamą informaciją[[7]](#footnote-7) Vilkaviškio rajono savivaldybė yra VšĮ Vilkaviškio ligoninės, VšĮ Vilkaviškio pirminės sveikatos priežiūros centro ir VšĮ Kybartų pirminės sveikatos priežiūros centro steigėja (akcininkė).
10. Pažymėtina, kad darbinio susitikimo metu surinkta informacija apie sveikatos priežiūros įstaigų veiklą nebuvo paskelbta savivaldybės informacijos kanalais, nors savivaldybės socialinio tinklo „Facebook“ paskyroje dažnai buvo dalijamasi Lietuvos Respublikos sveikatos apsaugos ministerijos,[[8]](#footnote-8) Lietuvos Respublikos užsienio reikalų ministerijos[[9]](#footnote-9) ir Lietuvos Respublikos vidaus reikalų ministerijos[[10]](#footnote-10) skelbiama informacija apie COVID-19 pandemiją.
11. Taigi, Daiva Riklienė darbo metu surinko ir apibendrino pagal einamas pareigas prieinamą informaciją (dalį jos surinko darbinio susitikimo metu) apie sveikatos priežiūros įstaigų veiklą ir šią informaciją paskelbė savo paskyroje, kurios tipas – Politikas. Šią informaciją ji paskelbė tą pačia dieną (gegužės 29 d.) kaip Lietuvos socialdemokratų partijos politinę reklamą – kvietimą pasirašyti peticiją, kad būtų baigtas karantiną. Analogiška politinė reklama (panaudojant tokį patį maketą) 2020 m. gegužės 28 – birželio 1 d. atlygintinai platinta partijos paskyroje. Abu D. Riklienės paskelbti įrašai panašia tema buvo matomi greta. Tokiu būdu D. Riklienė, naudodamasi tarnybine padėtimi, sudarė sau išskirtines sąlygas rinkimų agitacijai, pažeisdama Lietuvos Respublikos Seimo rinkimų įstatymo 54 straipsnio 1 dalį.
12. 2020 m. birželio 2 d. publikuotas įrašas apie vaikų socializacijos konkursą ir 2020 m. birželio 3 d. publikuotas įrašas apie eismo saugumą Vilkaviškio mieste yra parengti pagal viešai prieinama informaciją, todėl nėra pagrindo teigti, kad paskelbdama šią informaciją savo paskyroje D. Riklienė naudojosi tarnybine padėtimi.
13. Lietuvos Respublikos administracinių nusižengimų kodekso 92 straipsnio 2 dalyje numatyta, kad *Lietuvos Respublikos politinių kampanijų finansavimo ir finansavimo kontrolės įstatyme, rinkimų įstatymuose ir Lietuvos Respublikos referendumo įstatyme nustatytų politinės reklamos skleidimo reikalavimų nesilaikymas užtraukia baudą viešosios informacijos rengėjų ar skleidėjų vadovams arba kitiems už viešosios informacijos skleidimą ar visuomenės informavimo priemonės turinį atsakingiems asmenims nuo trijų šimtų iki vieno tūkstančio keturių šimtų penkiasdešimt eurų.* Šio straipsnio 3 dalyje nustatyta, kad *2 dalyje* *numatytas administracinis nusižengimas, padarytas pakartotinai, užtraukia baudą viešosios informacijos rengėjų ar skleidėjų vadovams arba kitiems už viešosios informacijos skleidimą ar visuomenės informavimo priemonės turinį atsakingiems asmenims nuo keturių šimtų aštuoniasdešimt iki trijų tūkstančių eurų*.

**Atsižvelgiant į tai, kas išdėstyta, siūloma:**

1. Pripažinti, kad D. Riklienė pažeidė Lietuvos Respublikos Seimo rinkimų įstatymo 54 straipsnio 1 dalį, pasinaudojusi einamomis pareigomis Vilkaviškio rajono savivaldybės administracijoje parengdama gyventojams aktualią informaciją (2020 m. gegužės 29 d. įrašą apie Vilkaviškio rajono sveikatos priežiūros įstaigų veiklą) ir ją paskelbdama socialinio tinklo „Facebook“ „Politiko“ paskyroje kartu su Lietuvos socialdemokratų partijos platinta politine reklama – kvietimu pasirašyti peticiją, kad būtų baigtas karantiną.
2. Nepripažinti, kad D. Riklienė pažeidė Lietuvos Respublikos Seimo rinkimų įstatymo 54 straipsnio 1 dalį, pasidalindama socialinio tinklo „Facebook“ asmeninėje paskyroje viešai prieinama informacija 2020 m. birželio 2 d. įrašu apie vaikų socializacijos konkursą ir 2020 m. birželio 3 d. įrašu apie eismo saugumą Vilkaviškio mieste.
3. Taikyti administracinę atsakomybę Daivai Riklienei.

Skyriaus vedėja Lina Petronienė

Darbuotoja Viktorija Misėkaitė

1. https://www.facebook.com/permalink.php?story\_fbid=122186422844685&id=105910031138991 [↑](#footnote-ref-1)
2. https://www.facebook.com/permalink.php?story\_fbid=110347847361876&id=105910031138991 [↑](#footnote-ref-2)
3. https://www.facebook.com/permalink.php?story\_fbid=114214563641871&id=105910031138991 [↑](#footnote-ref-3)
4. https://www.facebook.com/permalink.php?story\_fbid=114650670264927&id=105910031138991 [↑](#footnote-ref-4)
5. https://www.facebook.com/permalink.php?story\_fbid=119655333097794&id=105910031138991 [↑](#footnote-ref-5)
6. https://www.facebook.com/permalink.php?story\_fbid=121639449566049&id=105910031138991 [↑](#footnote-ref-6)
7. https://vilkaviskis.lt/administracija/naudingos-nuorodos/ [↑](#footnote-ref-7)
8. https://www.facebook.com/vilkaviskiosavivaldybe/posts/893150027763593 [↑](#footnote-ref-8)
9. https://www.facebook.com/vilkaviskiosavivaldybe/posts/897426210669308 [↑](#footnote-ref-9)
10. <https://www.facebook.com/vilkaviskiosavivaldybe/posts/890351374710125> [↑](#footnote-ref-10)